Nuusprofiele is ook dié profielartikels wat indringende vrae aan die nuusmaker stel, vrae wat nooit voorheen gevra is nie en vrae wat die leser 'n beter insig in die lewe, persoonlikheid en motiverings van die nuusmaker gee.
Die wêreld kán nie sonder nuusmakers bestaan nie. Hulle is immers die mense wat aan ons lewe én wêreld gestalte gee. Toegegee, sommige nuusmakers ontvang weliswaar baie negatiewe aandag, maar die meerderheid nuusmakers is positiewe rolmodelle vir Jan en Alleman met 'n unieke storie wat vertel móét word.
As jy dus die tipe leser is wat heel eerste deur tydskrifte en koerante na die profielartikels blaai voordat jy enigiets anders in die publikasie bekyk, is jy 'n goeie kandidaat vir hierdie kursus. En wie weet ... miskien lei een van jou nuusartikels tot 'n volwaardige biografie.